Polisie fnuik gewapende rowersDie vuurwapens waarop die polisie beslag gelê het. Foto: Verskaf Die polisie in KwaZulu-Natal het Woensdagoggend drie verdagtes in hegtenis geneem wat glo van plan was om ŉ besigheid te beroof. Kol. Jay Naicker, ŉ polisiewoordvoerder, het Donderdag gesê die georganiseerdemisdaad-eenheid in Durban het ŉ wenk ontvang dat die mans beplan om ŉ besigheid in Folweni, suid van Durban, te beroof. “Die polisie-eenheid en die nasionale ingrypingseenheid het saam die verdagtes se voertuig voorgekeer en die persone in hegtenis geneem,” het Naicker gesê. “Die polisie het ná verdere ondersoek ook beslag gelê op vier ongelisensieerde vuurwapens in Umlazi. Van die vuurwapens is ŉ AK47 en ŉ 9mm-pistool.” Die polisie het ook beslag gelê op ŉ gesteelde Toyota Corolla. Die verdagtes gaan binnekort in die Umlazi-landdroshof verskyn op aanklag van poging tot gewapende besigheidsroof en die besit van ongelisensieerde vuurwapens.